Liisa Mariapori

Anna-Liisa Mariapori (s. 1943) on rovaniemeläinen entinen Lapin lääninveroviraston esittelijä. Mariapori toimi myös Lapin lääninveroviraston maksuvalvontatoimiston päällikkönä. Hän on sittemmin toiminut verokonsulttina ja Velallisten Tuki ry:n puheenjohtajana. 

Mariapori irtisanottiin virastaan vuonna 1996 hänen syytettyään julkisuudessa verottajaa virheellisistä tarkastuskertomuksista ja siitä, että verotarkastajat ajoivat tahallaan ja mielivaltaisesti yrityksiä konkurssiin. Korkein hallinto-oikeus katsoi, että irtisanomiseen oli painava syy, kannanotot on oli osoitettu paikkansa pitämättömiksi ja Mariapori oli esittänyt niitä virkamiehen ominaisuudessa sen jälkeen, kun hänelle on annettu asiasta kirjallinen varoitus. Mariapori oli väittänyt, että Sallan Koneen konkurssi vuonna 1996 oli johtunut siitä, että yhtiöltä oli vaadittu 300 000 markan lisäveroja. Myöhemmin selvisi, että yrityksellä oli konkurssin aikaan 11 miljoonan markan velat ja neljän miljoonan omaisuus ja poliisi oli vanginnut omistajan epäiltynä laajoista talousrikoksista. 

Mariaporin lausunnot saivat aikanaan julkisuutta sekä tukea yrittäjiltä ja elinkeinoelämän järjestöiltä. Hänet valittiin Lapin Kansa -sanomalehden lukijaäänestyksessä "vuoden 1996 lappilaiseksi". Naistoimittajien yhdistys valitsi Mariaporin samana vuonna Vuoden kellokkaaksi ja Uusi Rovaniemi -lehden lukijaäänestyksessä hänet valittiin vuoden rovaniemeläiseksi.

Kirjoitukset ja oikeudenkäynnit
Mariapori julkaisi vuonna 1998 omakustannekirjan Verottaja tappolinjalla, jossa hän väitti verotarkastajan syyllistyneen oikeudenkäynnissä tahallaan väärään valaan. Käräjäoikeus tuomitsi vuonna 2004 Mariaporin törkeästä herjauksesta neljän kuukauden ehdolliseen vankeuteen. Hovioikeudessa tuomio pysyi samana vuonna 2006. Käräjäoikeus oli määrännyt koko kirjan painoksen takavarikoitavaksi, mutta hovioikeus kumosi takavarikoinnin ja salli kirjan levittämisen sillä edellytyksellä, että kahdelta sivulta mustataan tai muulla tavoin poistetaan muutamat herjaaviksi todetut rivit. Korkein oikeus epäsi valitusluvan vuonna 2007. Euroopan ihmisoikeustuomioistuin piti vankeusrangaistusta herjausjutussa liiallisena ja katsoi lisäksi oikeudenkäyntien kestäneen liian kauan. Mariaporin vaatiman yli 400 000 euron korvauksen sijaan tuomioistuin katsoi kymmenesosan riittävän. Korkein oikeus poisti vuonna 2011 Mariaporin ehdollisen vankeusrangaistuksen, mutta piti vahingonkorvaustuomion ennallaan. Mariapori joutui myös maksamaan purkuhakemuksesta aiheutuneet kulunsa, koska tuomiota ei purettu syyksilukemisen osalta.

Poliittinen ura 
Mariapori on toiminut Rovaniemen kaupunginvaltuutettuna perussuomalaisten valtuustoryhmässä, josta hän kuitenkin erosi 2016. Mariapori oli ehdolla vuoden 2017 kuntavaaleissa kokoomuksen ehdokkaana ja sai 34 ääntä muttei tullut valituksi. Eduskuntavaaleissa Mariapori on ollut 1999 Ei EU -listan ehdokkaana, 2003 Muutosvoimat Suomi -puolueen ehdokkaana ja 2007, 2011 ja 2015 perussuomalaisten ehdokkaana ja 2019 Seitsemän tähden liikkeen ehdokkaana. Vuoden 2019 eurovaaleissa Mariapori oli Seitsemän tähden liikkeen ehdokkaana ja sai 175 ääntä eikä tullut valituksi. Aluevaaleissa 2022 Mariapori oli Valta kuuluu kansalle -puolueen ehdokkaana.

Muuta 
Mariapori on julkaissut vuonna 2017 omakustannekirjan Yrittäjien oikeusturva ja harkintavallan ulottuvuus verotarkastuskertomuksissa.

Mariapori johtaa Velallisten Tuki -yhdistystä, jonka keskeisiä teemoja ovat 1990-luvun pankkivelkojen epäkohtien esiintuominen ja niiden oikaisu, velkojen perinnän välitön lopettaminen ja julkinen anteeksipyyntö.

Lähteet

Rovaniemen kaupunginvaltuutetut
Sananvapausaktivistit
Suomalaiset virkamiehet
Oikeustapaukset
Perussuomalaiset poliitikot
Vuonna 1943 syntyneet
Elävät henkilöt